DOI: 10.14457/tu.the.2019.1080
title: รูปแบบการสื่อสารเพื่อเพิ่มประสิทธิภาพการดำเนินงานของคณะกรรมการ ขับเคลื่อนแผนยุทธศาสตร์การปฏิรูปกิจการพระพุทธศาสนาจังหวัดปทุมธานี

description: การศึกษาครั้งนี้ มีวัตถุประสงค์ เพื่อศึกษาแนวทางปฏิบัติภายใต้ข้อเสนอนโยบายรูปแบบการสื่อสารเพื่อเพิ่มประสิทธิภาพการดำเนินงานของคณะกรรมการขับเคลื่อนแผนแผนยุทธศาสตร์การปฏิรูปกิจการพระพุทธศาสนาจังหวัดปทุมธานี ตลอดจนข้อเสนอแนะรูปแบบการสื่อสารเพื่อเพิ่มประสิทธิภาพการดำเนินงานของคณะกรรมการขับเคลื่อนแผนยุทธศาสตร์การปฏิรูปกิจการพระพุทธศาสนาจังหวัดปทุมธานี เป็นการศึกษาเชิงคุณภาพ (Qualitative Research) โดยใช้วิธีการวิจัยเชิงเอกสาร (Documentary Research) และการสัมภาษณ์ (Interviews) จากคณะกรรมการ ขับเคลื่อนแผนยุทธศาสตร์การปฏิรูปกิจการพระพุทธศาสนาจังหวัดปทุมธานี และผู้มีส่วนเกี่ยวข้อง ประกอบด้วย เจ้าคณะจังหวัดปทุมธานี เจ้าคณะอำเภอ เลขานุการเจ้าคณะปกครอง เจ้าอาวาส และภาคเครือข่าย รวมผู้ให้ข้อมูลหลักทั้งสิ้น 30 ท่าน จากการศึกษา พบว่าแนวทางปฏิบัติภายใต้ข้อเสนอนโยบายรูปแบบการสื่อสารเพื่อเพิ่มประสิทธิภาพการดำเนินงานของคณะกรรมการขับเคลื่อนแผนแผนยุทธศาสตร์การปฏิรูปกิจการพระพุทธศาสนาจังหวัดปทุมธานี เจ้าคณะปกครอง พระเลขานุการ เจ้าอาวาส และภาคีเครือข่ายในการขับเคลื่อนแผนยุทธศาสตร์การปฏิรูปกิจการพระพุทธศาสนาจังหวัดปทุมธานี ส่วนใหญ่แล้วมีความรู้ความเข้าใจในการขับเคลื่อนแผนยุทธศาสตร์การปฏิรูปกิจการพระพุทธศาสนาจังหวัดปทุมธานีเป็นอย่างดี รูปแบบและวิธีการสื่อสาร ใช้รูปแบบการสื่อสารที่เป็นทางการเป็นหลักในการสื่อสาร ซึ่งเป็นรูปแบบการสื่อสารที่มีความเหมาะสมในเรื่องของความถูกต้องแม่นยำของข้อมูลข่าวสาร ในขณะที่ความร่วมมือของภาคีเครือข่าย เกิดความร่วมมือในการขับเคลื่อนแผนยุทธศาสตร์การปฏิรูปกิจการพระพุทธศาสนาจังหวัดปทุมธานีเป็นอย่างดี ทุกหน่วยงาน ทุกองค์กรให้การสนับสนุนกิจการพระพุทธศาสนาอย่างเต็มที่ตามกำลังและความสามารถของแต่ละองค์กรหรือหน่วยงานนั้น ๆ โดยส่วนใหญ่ให้ความร่วมมือในการสนับสนุนในด้านทรัพยากรต่าง ๆ อาทิ งบประมาณ บุคลากรในการดำเนินงาน วิธีการดำเนินงาน ตลอดจนการให้คำปรึกษาแนวทางการบริหารจัดการและการแก้ไขปัญหา อุปสรรคที่เกิดขึ้น ส่วนปัญหาและอุปสรรคในการสื่อสารเกิดขึ้นในการขับเคลื่อนตามแผนยุทธศาสตร์การปฏิรูปกิจการพระพุทธศาสนาหลายด้าน ได้แก่ ด้านความรู้ความเข้าใจ ด้านกะบวนการสื่อสาร ด้านการรับรู้ข่าวสาร ด้านการประสานงาน และด้านช่องทางการสื่อสาร นอกจากนี้ ประสิทธิภาพของการสื่อสารในการขับเคลื่อนแผนยุทธศาสตร์การปฏิรูปกิจการพระพุทธศาสนาจังหวัดปทุมธานี มีปัจจัยสำคัญ ประกอบด้วย ทักษะด้านการสื่อสารของบุคลากร ภาวะผู้นำของเจ้าคณะปกครอง รูปแบการสื่อสารที่มีความหลากหลายทั้งที่เป็นทางการและไม่เป็นทางการ อีกทั้งการสื่อสารจากบนลงสู่ล่างและจากล่างขึ้นบน มีกระบวนการสื่อสารที่เป็นระบบ เลือกใช้เครื่องมือและช่องทางการสื่อสารที่เหมาะสมกับบริบททางสังคมและเทคโนโลยีข้อเสนอแนะรูปแบบการสื่อสารเพื่อเพิ่มประสิทธิภาพการดำเนินงานของคณะกรรมการขับเคลื่อนแผนยุทธศาสตร์การปฏิรูปกิจการพระพุทธศาสนาจังหวัดปทุมธานี ควรมีลักษณะดังนี้ (1) มีรูปแบบการสื่อสารที่หลากหลาย เป็นการประสมประสานระหว่างรูปแบบการสื่อสารที่เป็นทางการ ได้แก่ การสื่อสารจากบนลงล่าง การสื่อสารจากล่างขึ้นบน การสื่อสารตามแนวนอน การสื่อสารข้ามสายงาน และที่ไม่เป็นทางการ (2) ควรมีช่องทางในการสื่อสารที่หลากหลาย โดยมีทั้งการสื่อสารทางเดียว ได้แก่ การประชาสัมพันธ์ผ่านสื่อสาธารณะท้องถิ่น เช่น วิทยุกระจายเสียงชุมชน สถานีโทรทัศน์เคเบิ้ลท้องถิ่น ประกาศ บอร์ด หรือแม้แต่การประชาสัมพันธ์ผ่านเว็ปไซต์ที่เกี่ยวข้อง เป็นต้น และการสื่อสารสองทางเพื่อให้เกิดความรู้ความเข้าใจอย่างชัดแจ้ง และเกิดการแลกเปลี่ยนความคิดเห็น ประสบการณ์ในการปฏิบัติงานด้านการปฏิรูปกิจการพระพุทธศาสนา แล้วสามารถนำความรู้ที่ได้รับไปปฏิบัติได้อย่างถูกต้องและเหมาะสม (3) บุคลากรต้องมีทักษะ ความรู้ ความสามารถในการถ่ายทอดแผนยุทธศาสตร์การปฏิรูปกิจการพระพุทธศาสนาจังหวัดปทุมธานี (4) ควรจัดระบบการบริหารจัดการให้มีประสิทธิภาพ โดยการจัดทำปฏิทินการปฏิบัติงาน เพื่อเป็นการวางระบบการทำงานให้เป็นไปตามวัตถุประสงค์ภายใต้ระยะเวลาและงบประมาณที่จำกัด